3 Octombrie 2019

Comunicat de presă

**3,09% - rata şomajului înregistrat în evidenţele AJOFM Caraş-Severin în luna august 2019**

La sfârşitul lunii august 2019, rata şomajului înregistrat la nivelul judeţului Caraş-Severin a fost de 3,09%, mai mare cu 0,10 pp decât cea din luna anterioară şi cu 0,37 pp mai mică decât cea din luna august 2018. Faţă de luna anterioară s-a înregistrat o creştere de 0,10 pp, tendinţa uşor ascendentă a ratei şomajului fiind influenţată de înregistrarea absolvenţilor unităţilor de învăţământ în evidenţele AJOFM Caraş-Severin.

Numărul total de şomeri la finele lunii august, de 3.380 persoane, a crescut cu 114 persoane faţă de cel de la finele lunii anterioare. Din totalul şomerilor înregistraţi, 976 au fost şomeri indemnizaţi şi 2.404 şomeri neindemnizaţi. Comparativ cu luna precedentă, rata şomajului masculin a scăzut de la 3,06% la 3,03%, iar rata şomajului feminin a crescut de la 2,92% la 3,17%.

În funcție de mediul de rezidență, numărul şomerilor la finele lunii august se prezintă astfel: 1.401 şomeri provin din mediul urban şi 1.979 şomeri provin din mediul rural.

Cei mai mulţi şomeri aveau între 40 –49 de ani (876), urmaţi de cei din grupa de vârstă peste 55 de ani (732), la polul opus aflându-se persoanele între 25 –29 de ani (181).

Structura șomajului pe grupe de vârste la finele lunii august 2019 se prezintă sugestiv astfel:

|  |  |
| --- | --- |
| Grupa de vârstă | Stoc la finele lunii |
|  Total | 3.380 |
| < 25 ani | 486 |
|  între 25-29 | 181 |
| între 30-39 | 486 |
| între 40-49 | 876 |
| între 50-55 | 619 |
| peste 55 ani | 732 |

Referitor la structura şomajului după nivelul de instruire, şomerii fără studii şi cei cu nivel de instruire primar au o pondere însemnată în totalul şomerilor înregistraţi în evidenţele AJOFM Caraş-Severin (27,49%). Şomerii cu nivel de instruire liceal reprezintă 24,59% din totalul şomerilor înregistraţi, iar cei cu studii universitare 13,08%.

Mai multe informaţii privind situaţia statistică a şomajului la sfârșitul lunii august 2019 pot fi vizualizate accesând www.anofm.ro, la secțiunea alocată AJOFM Caraş-Severin - Programe, strategii, statistici.

Agenția Județeană pentru Ocuparea Forței de Muncă Caraş-Severin